Трое мядзведзяў
*Леў Талстой*

Адна дзяўчынка пайшла з дому ў лес. У лесе яна заблудзілася і пачала шукаць дарогу дадому, ды не знайшла і прыйшла ў лесе да хаткі.

Дзверы былі адчыненыя; яна паглядзела ў дзверы, бачыць — у хатцы нікога няма, і ўвайшла. У хатцы гэтай жылі трое мядзведзяў. Адзін мядзведзь быў бацька, звалі яго Міхал Іванавіч. Ён быў вялікі і калматы. Другая была мядзведзіца. Яна была крыху меншая, і звалі яе Настасся Пятроўна. Трэці быў маленькі мядзведзік, і звалі яго Мішутка. Мядзведзяў не было дома, яны пайшлі гуляць па лесе.

У хатцы было два пакоі: сталавальня і спальня. Дзяўчынка ўвайшла ў сталавальню і ўбачыла на стале тры міскі з заціркай. Першая міска, вельмі вялікая, была Міхала Іванавіча; другая міска, крыху меншая, была Настассі Пятроўны; трэцяя, сіненькая місачка, была Мішуткава. Каля кожнай міскі ляжала лыжка: вялікая, сярэдняя і маленькая.

Дзяўчынка ўзяла самую вялікую лыжку і паела з самай вялікай міскі; потым узяла сярэднюю лыжку і паела з сярэдняй міскі; потым узяла маленькую лыжачку і паела з сіненькай місачкі, і Мішуткава зацірка ёй здалася найсмачнейшая.

Дзяўчынка захацела сесці і ўбачыла ля стала тры крэслы: адно вялікае — Міхала Іванавіча, другое, крыху меншае — Настассі Пятроўны і трэцяе, маленькае, з сіненькаю падушачкай — Мішуткава. Яна палезла на вялікае крэсла і ўпала; потым села на сярэдняе крэсла — на ім было нязручна; потым села на маленькае крэселка і засмяялася — так было добра. Яна ўзяла сіненькую місачку на калені і пачала есці. З’ела ўсю зацірку і пачала гушкацца на крэсле.

Крэселка праламалася, і яна ўпала на падлогу. Яна ўстала, падняла крэселка і пайшла ў другі пакой. Там стаялі тры ложкі: адзін вялікі — Міхала Іванавіча, другі сярэдні — Настассі Пятроўны, трэці маленькі — Мішуткаў. Дзяўчынка лягла на вялікі — было надта раскошна; лягла ў сярэдні — было занадта высока; лягла ў маленькі — ложачак падышоў якраз для яе, і яна заснула.

А мядзведзі прыйшлі дадому галодныя і захацелі абедаць. Вялікі мядзведзь узяў сваю міску, зірнуў і зароў страшэнным голасам:

— ХТО ЕЎ У МАЁЙ МІСЦЫ?

Настасся Пятроўна паглядзела ў сваю міску і зараўла не так моцна:

— ХТО ЕЎ У МАЁЙ МІСЦЫ?

А Мішутка ўбачыў сваю пустую місачку і запішчаў тонкім голасам:

— ХТО ЕЎ У МАЁЙ МІСЦЫ І ЎСЁ З’ЕЎ?

Міхал Іванавіч зірнуў на сваё крэсла і зароў страшэнным голасам:

— ХТО СЯДЗЕЎ НА МАІМ КРЭСЛЕ І ЗРУШЫЎ ЯГО З МЕСЦА?

Настасся Пятроўна зірнула на сваё крэсла і зараўла не так моцна:

— ХТО СЯДЗЕЎ НА МАІМ КРЭСЛЕ І ЗРУШЫЎ ЯГО З МЕСЦА?

Мішутка зірнуў на сваё зламанае крэселка і прапішчаў:

— ХТО СЯДЗЕЎ НА МАІМ КРЭСЛЕ І ЗЛАМАЎ ЯГО?

Мядзведзі прыйшлі ў другі пакой.

— ХТО КЛАЎСЯ НА МАЮ ПАСЦЕЛЬ І СКАМЯЧЫЎ ЯЕ? — зароў Міхал Іванавіч страшэнным голасам.

— ХТО КЛАЎСЯ НА МАЮ ПАСЦЕЛЬ І СКАМЯЧЫЎ ЯЕ? — зараўла Настасся Пятроўна не так моцна.

А Мішутка падставіў услончык, палез у свой ложачак і запішчаў тонкім голасам:

— ХТО КЛАЎСЯ НА МАЮ ПАСЦЕЛЬ?..

I раптам ён убачыў дзяўчынку і запішчаў так, як быццам яго рэжуць:

— ВОСЬ ЯНА! ТРЫМАЙ, ТРЫМАЙ! ВОСЬ ЯНА! ВОСЬ ЯНА! А-Я-ЯЙ! ТРЫМАЙ!

Ён хацеў яе ўкусіць.

Дзяўчынка расплюшчыла вочы, убачыла мядзведзяў і кінулася да акна. Акно было адчыненае, яна выскачыла ў акно і ўцякла. I мядзведзі не дагналі яе.